VJERSKI ODGOJ DJECE PREDŠKOLSKE DOBI U HRVATSKOJ.

Teološko-katehetska, religiozno-pedagoška i pravna ishodišta.

Kršćanska sadašnjost, Zagreb, 2023.

dr. s. Kata Amabilis JURIĆ

**Govor o knjizi**

Najdublje i najjednostavnije slike onoga što je život općenito, ali što je i Bog u životu jednoga čovjeka, nastaju i žive se u djetinjstvu. Čitav život čovjek zapravo traga za ispunjenjem života, a u religijskom smislu traga za pravom slikom Boga i njegova mjesta u životu, dok ne shvati – negdje u predvečerje svoga života - da ga je taj put zapravo ponovno doveo do onih slika, koje su nekada davno postojale u djetinjstvu. Upravo zato što su one najdublje i najjednostavnije, oslobođene od svih lanaca uvjetovanosti, što ne računaju samo po principu učinkovitosti, nego su otvorene, slobodne, naivne – u najljepšem smislu te riječi. Ne, nije to zatvoreni krug. To je ono, kako će reći Goethe u Faustu: *„Starost nas ne čini djetinjima, kako se kaže. Starost nas tek pronađe kao istinsku djecu“*.

Tako promatram i razumijem knjigu cijenjene s. Amabilis Jurić, koja je – nakon dugogodišnjega znanstvenoga i praktičnog rada – baveći se različitim pedagoškim i religijsko-pedagoškim temama, odlučila – upravo u predvečerje svoga znanstvenoga rada – posvetiti knjigu djetinjstvu čovjeka, susretu Boga i djeteta, djetetovom istraživanju i znatiželji, njegovu govoru od, kako će reći autorica, „stotinu jezika“. Ova knjiga nije samo „pledoaje“ vjerskom predškolskom odgoju u posljednjih tridesetak godina u Republici Hrvatskoj. Daleko je više ona poziv na oslobađanje djetinjstva od svakog fenomena „opskrbljenosti“, kako će reći suvremeni psiholozi kada govore o djelovanju iz perspektive „too good mothering“ (fenomen predobre majke/roditelja/društva koje usmjerenost prema djetetu pokazuje najprije opskrbljivanjem). To je knjiga koja teži „spirali iskustva“ sreće u životu, duhovnosti i oaze susreta s Bogom po svijetu, po drugima, iznutra – iz sebe. Ovakva nam je knjiga nedostajala na našem području. Dobro je da postoji. Ne samo radi ranoga djetinjstva i njegova očuvanja, nego, kada je riječ o životu u vjeri, radi upućivanja na ono što je najvažnije. Ova je knjiga pohvala beznačajnomu – kako nas autorica upućuje, analizirajući Kristov odnos prema djeci na temelju evanđeoskih izvješća. Krist ne samo da mijenja ondašnji društveni poredak, nego učenicima, pa i nama, otkriva srž svoga navještaja, a to je: sve ono najvažnije u životu, sve što nam je najpotrebnije, možemo dobiti samo kao dar! Dijete, taj još uvijek neobrađeni plemeniti „materijal“, za razliku od nas odraslih, prosvijetljenih i sebi samodostatnih, ovisan je i upućen na autoritet drugoga; iznutra je znatiželjan i otvoren, dok mi hitamo putom ostvarenja ciljeva, koje smo si sami postavili; u društvu, u kojemu se sve mjeri po učinku, on zauzima posljednje mjesto među uspješnima; ponizan je i ne stidi se tražiti pomoć, za razliku od nas, koji se čvrsto držimo već ustaljenih stereotipa i uljuljane sigurnosti života; u konačnici, dijete o životu ne diskutira, živi ga! Da, upravo je zbog svega toga ova knjiga, čini mi se, i više od dobre literature samo za one, koji se bave u užem smislu pedagogijom, religijskom pedagogijom, vjerskim odgojem predškolske dobi.

**Zašto je knjiga s. Amabilis Jurić jedna od onih, koja dolazi u pravo vrijeme?**

Paul Ricoeur u svome djelu *Vrijeme i pripovijedanje* veli «da događaje razumijemo najprije u situaciji postpripovijedanja u kojoj se povijest čita obrnuto, od kraja prema početku, kako bismo mogli shvatiti da su događaji morali uzeti svoje oblike koje su doista i uzeli» (str. 310.) Možda ni ne sluteći, s. Amabilis upravo sada, nakon više od trideset godina vjerskog odgoja u predškolskim ustanovama, nadahnuta iskustvima iz najnovijega vremena, kreće unatrag – u analitičku refleksiju vjerskoga odgoja općenito, a vjerskoga odgoja u predškolskim ustanovama na poseban način, kako bi postavila temelje za budućnost takvoga odgoja. Želeći doslovce imenovati što je to vjerski odgoj već u starozavjetnim spisima, njezina se knjiga ne rađa iz boli, kako je Rahela umirući rodila sina i dala mu ime Ben Oni – sin moje boli, nego nastaje iz želje u djetetu prikazati nastup mesijanskoga vremena. Aludirajući na osobnost u Starom Zavjetu, autorica potvrđuje misao Claudea Tresmontanta da je svaki čovjek željen i stvoren radi njega samoga. Biblijska metafizika je metafizika imena. Svjesna toga, s. Amabilis pokušava definirati djetinjstvo iz perspektive opisa različitih kultura biblijskoga vremena. No, kod jedne zastaje. I to s pravom. Naime, znajući da je svaka „verzija“ Boga, unatoč objavljenoj Istini, iz perspektive svakog čovjeka i autobiografska verzija, te nosi vlastito ime, autorica naglašava da je najviši i najdostojanstveniji naziv, koji sam Isus Krist, trajno ostavlja uz sebe, Sin, Sin Božji. Ta božanska čast nazvana je riječju koja Isusa uvijek potvrđuje kao dijete, trajno dijete. Njegovo „biti dijete“ stoji u jedinstvenom odnosu te kao takvo odgovara u potpunosti njegovu Božanstvu, Božanstvu Sina. Tako je Kristovo „biti dijete“ zapravo pokazatelj dostojanstva djeteta, djetinjstva uopće, koje može i pozvano je doći do vlastitoga pobožanstvenjenja. To djetinjstvo mora postojati, njega treba čuvati i štititi, jer inače ćemo izgubiti osjećaj i smisao značenja odrasti. Zbog toga, s. Amabilis naglašava: „čovjek ne mora prvo odrasti da bi stupio u odnos s Bogom!“ Pavlovski rečeno, prvo će se hraniti mlijekom, a zatim čvrstom hranom.

Još je jedan razlog zašto ova knjiga dolazi u pravo vrijeme. U Hrvatskoj, u posljednjih nekoliko godina, posebno kada je riječ o odgoju i obrazovanju općenito, kao da živimo u vremenu stalne borbe između dva, odnosno tri božanstva, čak i boga. Jedan je onaj bog znanosti koji računa samo na razum i moć. Svaki drugi, posebno kada je riječ o kršćanskom Bogu, trebao bi biti uklonjen iz javnosti, medija i s tv ekrana. Drugi je onaj tehnički bog, bog tehnike. On, za razliku od znanstvenoga boga, koji računa na razum i moć, računa samo na moć. I to najprije na onu moć koja će djeci i mladima, kako često čujemo, omogućiti da budu osobe dvadeset i prvoga stoljeća, da budu konkurentni. Radi se o moći međuostalim i digitalnog opismenjavanja, koje će dijete učiniti konkurentnim u suvremenom društvu. Ne želeći umanjivati vrijednost i potrebu takvoga znanja i kompetentnosti, ponekad se čini da će takav pristup odgoju djece i mladih omogućiti, kršćanskim rječnikom rečeno, otkupljenje od svake ljudske krhkosti i slabosti. U svojoj knjizi *Kult informacije* upozorio je Theodore Roszak: „Kao i svaki kult, tako i ovaj ima nakanu proizvesti nepromišljeno pristajanje i nekritičko odobravanje. Ljudi koji nemaju jasnu pretpostavku zašto bi trebali imati toliko informacija i što će zapravo s njima, ipak su spremni vjerovati da živimo u vremenu informacija koje od svakoga računala u našoj okolini čini upravo ono što su bile relikvije križa u vremenu duboke vjere: amblemi (simboli) otkupljenja“. Reflektirajući ovo vrijeme, Neil Postman, američki pedagog, je utvrdio: „Djetinjstvo, kao kulturalna pojava, nastalo je uz pomoć kulture prve tiskane riječi, a nestaje danas: u vremenu svijeta i društva informacija… Takvo će društvo biti društvom bez tajni, a bez tajni ne može postojati nešto poput djetinjstva“. Sestra Amabilis nas svojom knjigom vodi upravo na put tajni. Što je drugo filozofija i teologija djeteta, kojemu je posvećeno čitavo drugo poglavlje knjige, ako ne govor o djeci i njhovim stalnim zašto pitanjima, koji možda ništa drugo ne žele nego da, kako navodi autorica, „puste Boga unutra“.

Nakon što je odlučila prikazati pravne aspekte potrebe i slobode izražavanja vjeroispovijesti, što uključuje pripremu terena za ono što ima doći, slijedi nadahnuti opis proljeća, koje sije sjeme predškolskoga vjerskog odgoja 90tih godina prošloga stoljeća. Sada, kako rekoh, kada čitamo povijest iz ove perspektive, postajemo svjesni vremena u kojemu se porađalo mlado stablo vjerskoga odgoja u našim obrazovnim institucijama. Dok je na ulicama vladala ratna zima, a djetinjstvo moralo prijeći u mladost bez da je uživalo u tajni djetinjstva, nastaju prvi koraci i prvi programi vjerskog odgoja u našim predškolskim ustanovama. Detaljna analiza programa, koja u sljedećem poglavlju prerasta u sveobuhvatnu religiozno-pedagošku koncepciju vjerskoga odgoja u predškolskim ustanovama, upućuje nas na kristosredišnjost vjerskoga odgoja kao temeljne smjernice za budućnost, pri čemu se, riječima Alberta Velikog: *totus mundus theologia est homini*, čitav svijet nudi kao teologija za predškolsko dijete.

Konačno, u zadnjem poglavlju knjige, autorica oslikava ulogu pojedinih osoba, skupina, institucija, u kvalitetnom razvoju predškolskoga vjerskog odgoja. Budući da mi nije moguće zaustaviti se ovdje na svakom od tih navedenih locus catecheticus, katehetskih mjesta, evo nekoliko zaključnih misli o obitelji – roditeljima, koja nam autorica ostavlja kao baštinu, ali i promišljanja, koja nas vode u sučeljavanje s određenim izazovima.

Roditelji se, kako smo napomenuli, uvijek trude svojoj djeci ponuditi ono najbolje. Društvo u kojemu mi živimo, sa svojim obećanjem „sve je moguće“ ne nudi samo nepreglednu paletu mogućnosti nego roditeljima istodobno pod ruku stavlja ***diktat ostvarivosti***! Umjesto da se još više vodi računa o darovima i talentima djece i mladih, čini se da sve više područjem odgoja i obrazovanja gospodari diktat ostvarivosti: svatko može sve ostvariti samo ako to želi. A što ako ne uspije? Čini se također da se niti naše obitelji ne mogu u cijelosti osloboditi te moderne logike nadmetanja koja ih onda dovodi, kako će reći papa Franjo, u „nesposobnost velikodušnoga sebedarja“. Svi su vrijedni. Svi su dostojni ljubavi Božje, ljubavi čovjeka. Lijepo sestra Amabilis donisi citat Korzcaka: „Samo pred zakonom i pred Bogom jabukov cvijet vrijedi toliko koliko i zrela jabuka; zeleno sjeme koliko i zrelo polje“.

Ako je tomu tako, neovisno kako promatrali ovu knjigu, kao cvijet, koji će mnogima pomoći da izrastu, ili kao zrelo polje, od kojeg će mnogi moći uživati, ova je knjiga stigla u pravo vrijeme. Kao što je i život s. Amabilis Jurić bio dar mnogima, tako i djelatnicima Nacionalnog katehetskog ureda Hrvatske biskupske konferencije, u čije ime čestitam na novoj knjizi te zahvaljujem za molitvenu podršku i svesrdnu suradnju!

Hvala na pozornosti!